ওড়িশায় এ কী ছবি! বাংলায় কথা বলতেই আটক একের পর এক বাঙালি

ওয়েব ডেস্ক: বাংলার বাইরে বাংলাভাষীদের (Bengali Speaking People) বাংলাদেশি (Bangladeshi) তকমা দিয়ে তাঁদের হেনস্থা করার ঘটনা নতুন কিছু নয়। আর এবার এমনই এক ঘটনার শিকার হলেন পূর্ব মেদিনীপুর (East Midnapore) জেলার একাধিক শ্রমিক। ওড়িশার (Odisha) ভদ্রক জেলায় কাজ করতে গিয়ে বাংলাদেশি সন্দেহে পুলিশের হাতে আটক হয়েছেন পূর্ব মেদিনীপুরের পাঁশকুড়ার রাধাবল্লভচক গ্রামের একাধিক বাসিন্দা।

জানা গিয়েছে, ভদ্রকের সংখ্যালঘু সম্প্রদায়ের অনেক মানুষ, কেউ কাজের খোঁজে কেউ বা ছোটখাটো ব্যবসার উদ্দেশ্যে দীর্ঘদিন ধরেই ওড়িশার বিভিন্ন এলাকায় থাকতেন। কিন্তু সম্প্রতি এসআইআর প্রক্রিয়া শুরু হতেই বাংলা ভাষায় কথা বলার কারণে তাঁদের বাংলাদেশি নাগরিক সন্দেহে আটক করে ওড়িশা পুলিশ।

আরও পড়ুন: ভোটার তালিকায় নাম নেই, বাংলাদেশ ফিরতেও রাজি নন ওরা

আটকের খবর সামনে আসতেই গভীর উদ্বেগে পরিবার পরিজনেরা। বহু বছর ধরে ফেরিওয়ালা বা ক্ষুদ্র ব্যবসায়ী হিসেবে ওড়িশায় জীবিকা নির্বাহ করছিলেন ধৃতরা। তাঁদের পরিবারের সদস্যদের দাবি, সকলেরই স্থায়ী ঠিকানা পাঁশকুড়ায়, এবং কেউই বাংলাদেশি নন। তবুও পরিচয় যাচাইয়ের অজুহাতে আটক হওয়ায় আতঙ্ক ও দুশ্চিন্তা ছড়িয়েছে গ্রামে। এ বিষয়ে পূর্ব মেদিনীপুরের জেলাশাসক বিষয়টি খতিয়ে দেখা এবং আটক হওয়া ভদ্রকের বাসিন্দাদের বাড়িতে ফিরিয়ে আনার আশ্বাস দিয়েছেন।

এদিকে, আটক শ্রমিকরা ভিডিও বার্তার মাধ্যমে পশ্চিমবঙ্গের মুখ্যমন্ত্রীর কাছে কাতর আবেদন জানিয়েছেন। তাঁদের অনুরোধ, তিনি যেন দ্রুত হস্তক্ষেপ করে ওড়িশা থেকে তাঁদের উদ্ধারের ব্যবস্থা করা হয় এবং নিরাপদে বাড়ি ফেরানো হয়। তাঁদের পরিবার এখন তাঁদের বাড়ি ফেরার পথ চেয়ে দিন কাটাচ্ছেন।